见乡人程大
任原 (Yuan)
少年策马辞乡邑，落魄天涯几秋色。三山昨遇故乡人，不见姓名应不识。布衣拂却江海尘，相看感叹念情亲。青春作客无远近，白发从军多苦辛。以兹失路谁相顾，我向东留子南去。归梦不离沧海云，边愁远絓青枫树。枫树家林隔海天，百年聚散一茫然。簪缨故旧应谁在，萍梗江湖祗自怜。临岐执袂思倾倒，明朝又别关山道。心随断雁向斜阳，愁对离忧醉芳草。